Informatīvais ziņojums

“Par Eiropas Savienības Kohēzijas politikas atbildīgo ministru neformālo sanāksmi 8.-9. jūnijā”

**1. Eiropas Savienības Kohēzijas politikas ministru neformālās sanāksmes darba kārtība**

2017. gada 8. – 9. jūnijā Maltā norisināsies Eiropas Savienības Kohēzijas politikas atbildīgo ministru neformālā sanāksme. Sanāksmē plānota viedokļu apmaiņa par Kohēzijas politikas tuvināšanu Eiropas Savienības (turpmāk – ES) pilsoņiem. Diskusija tiks balstīta uz 2017. gada aprīlī apstiprinātajiem Padomes secinājumiem “Padarīt Kohēzijas politiku efektīvāku, nozīmīgāku un redzamāku mūsu pilsoņiem” (turpmāk – secinājumi). Sanāksmes ietvaros paredzamas plašākas diskusijas arī par secinājumos ietvertajām tēmām, kas attiecas par Kohēzijas politiku pēc 2020. gada – Kohēzijas politikas elastība, vienkāršošana, ieviešanas mehānismi. Pēc diskusiju noslēguma Eiropas Komisija (turpmāk – EK) informēs par tās rīcību saistībā ar Kohēzijas politikas rezultātu komunikāciju. Līdz sanāksmei Maltas prezidentūra ir solījusi izplatīt diskusiju dokumentu par kuru tiks sagatavoti runas punkti Latvijas pārstāvjiem.

1. **Kohēzijas politikas tuvināšana ES pilsoņiem**

Attiecībā uz Kohēzijas politikas efektivitāti un nozīmību secinājumos tiek izcelti   
2007. – 2013. gada plānošanas perioda noslēguma (ex-post) izvērtējumi, kuros identificēti skaidri rezultāti un Eiropas Strukturālo un investīciju fondu[[1]](#footnote-1) (turpmāk- ESI fondi) nozīme ekonomiskās krīzes pārvarēšanā. Tāpat tiek izcelta 2014. – 2020. gada plānošanas periodā veiktā reforma ESI fondu regulējumā, ieviešot ex-ante nosacījumus, kā arī sasaistes ar Eiropas semestra procesu un valstu specifiskajām rekomendācijām. Secinājumos tiek pausts uzskats, ka Kohēzijas politika ir sniegusi būtisku sociālo, teritoriālo un ekonomisko ietekmi un veicinājusi ES integrāciju.

Kā atsevišķs jautājums secinājumos tiek izcelta politikas rezultātu komunikācijas nozīme. Dalībvalstis tiek aicinātas vairāk informēt par priekšrocībām, kuras ES sniedz tās pilsoņiem. Tāpat tiek izteikts aicinājums EK un dalībvalstīm plašāk informēt par pozitīvajiem piemēriem un labo praksi ESI fondu ieviešanā.

Kontekstā ar vienkāršošanu pēc 2020. gada tiek uzsvērts, ka tai jābūt vērstai uz visām iesaistītājām pusēm, tajā skaitā, dalībvalstu administrācijām. Secinājumos izcelta nepieciešamība izvērtēt iespējas diferencēt ESI fondu ieviešanas noteikumus, balstoties uz objektīviem kritērijiem, lai labāk nodrošinātu proporcionalitāti ESI fondu ieviešanā. Tāpat norādīts, ka būtiski atrast līdzsvaru starp rezultātu orientāciju, dažādu līmeņu pārbaudēm un procedūru vienkāršošanu.

Par izaicinājumiem pēc 2020. gada tiek atzīmēts, ka Kohēzijas politika ir būtisks instruments, lai nodrošinātu “Līgumā par Eiropas Savienības darbību” noteikto mērķu sasniegšanu[[2]](#footnote-2). Papildus tiek norādīts, ka Kohēzijas politika pēc 2020. gada ir jāveido pietiekami elastīga, lai tā spētu reaģēt uz jauniem izaicinājumiem. Lai sasniegtu vēlamo politikas ietekmi, tiek rosināts mainīt “viens izmērs visiem” pieeju un ņemt vērā dažādas sociālās, teritoriālās un ekonomiskās realitātes, lai risinātu uz vietas esošo situāciju. EK tiek aicināta uzsākt dialogu ar dalībvalstīm par Kohēzijas politiku pēc 2020. gada, kā arī pēc iespējas drīz izstrādāt priekšlikumu nākamā ESI fondu plānošanas perioda regulējumam.

Latvijas nostāja:

Ir spēkā Latvijas Republikas nacionālā pozīcija Nr. 1 “Par Kohēzijas politiku pēc 2020. gada”, kas 2017. gada 11. aprīlī tika apstiprināta Ministru kabinetā.

* + Latvija pievienojas paustajam atbalstam Kohēzijas politikai, izceļot tās nozīmi strukturālo reformu īstenošanā, kā arī sociālās, teritoriālās un ekonomiskās Kohēzijas veicināšanā. Īpaša uzmanība arī turpmāk būtu veltāma mazāk attīstītajiem reģioniem;
  + Latvija atbalsta Kohēzijas politikas sasaisti ar Eiropas semestri un Padomes apstiprinātajām dalībvalstu specifiskajām rekomendācijām, tajā pašā laikā jāņem vērā daudzgadu plānošanai nepieciešamā stabilitāte, kā arī laika un finansiālās iespējas minēto rekomendāciju īstenošanai. Būtiski nodrošināt, lai jaunu izaicinājumu identificēšana neapdraud plānošanas dokumentos noteikto ilgtermiņa mērķu sasniegšanu konkrētās jomās;
  + Kopumā Latvija uzskata, ka esošā ieviešanas sistēma ir labs pamats ESI fondu ieviešanai arī nākotnē. 2014. – 2020. gada plānošanas periodā ir veikti nozīmīgi pasākumi ESI fondu ieviešanas sistēmas vienkāršošanā (e-kohēzija, vienkāršotās izmaksas u.c.), un nākamajā plānošanas periodā ir jāstrādā pie šo mehānismu pilnveidošanas. Latvija ir piesardzīga attiecībā uz tādām izmaiņām regulējumā, kas paredzētu būtiskas pārmaiņas ESI fondu ieviešanas sistēmā un radītu nesamērīgus pārrāvumus Kohēzijas politikas programmu īstenošanā;
  + Latvija ir atvērta izvērtēt iespējas piemērot diferencētu pieeju, tajā pašā laikā uzskata, ka ir būtiski turpināt darbu pie sistēmas vienkāršošanas, kas nodrošinātu vienkāršošanu visos reģionos un programmās un tiktu ievērota vienāda attieksme pret dalībvalstīm;
  + Latvija atbalsta pēc iespējas savlaicīgāku nākamās ES daudzgadu finanšu shēmas regulējuma izstrādi, lai izvairītos no novēlotas ESI fondu ES regulējuma izstrādes un apstiprināšanas, kā arī nodrošinātu savlaicīgu ESI fondu plānošanas uzsākšanu un to efektīvu ieguldīšanu;
  + Latvija uzskata, ka ir būtiski informēt iedzīvotājus par ESI fondu investīcijām un to pozitīvo ietekmi. Esošās prasības un komunikācijas mehānismi ir pietiekami efektīvi, lai informētu par ESI fondu nozīmību un ieguvumiem iedzīvotājiem;
  + Latvija uzskata, ka virzība uz sociālās, teritoriālas un ekonomiskās konverģences mērķu sasniegšanu ir būtiska, lai nodrošinātu efektīvu un ilgtspējīgu ES vienotā tirgus funkcionēšanu. Latvija atbalsta viedokli, ka mazāk attīstīto reģionu konverģence sniedz būtisku pienesumu visiem vienotā tirgus dalībniekiem.

**2. Latvijas delegācija ES Kohēzijas politikas atbildīgo ministru neformālajā sanāksmē 2017. gada 8.-9. jūnijā.**

Delegācijas vadītājs: Baiba Bāne, Finanšu ministrijas valsts sekretāre.

Delegācijas dalībnieki: Armands Eberhards, Finanšu ministrijas valsts sekretāra vietnieks Eiropas Savienības struktūrfondu un Kohēzijas fonda jautājumos.

                                               Ieva Valtmane, ECOFIN padomniece, Latvijas Republikas Pastāvīgās pārstāvniecība Eiropas Savienībā.

Iesniedzējs: Finanšu ministre Dana Reizniece-Ozola

Jānis Ozols, 67083870

janis.ozols@fm.gov.lv

1. Eiropas Strukturālo un investīciju fondi - Eiropas Reģionālās attīstības fonds, Eiropas Sociālais fonds, Kohēzijas fonds, Eiropas Lauksaimniecības fonds lauku attīstībai, Eiropas Jūrlietu un zivsaimniecības fonds. [↑](#footnote-ref-1)
2. Līgumā par Eiropas Savienības darbību 174. pantā noteikti sociālās, teritoriālās un ekonomiskās kohēzijas principi, kā arī mērķis mazināt reģionālās atšķirības mazāk attīstītos reģionos un teritorijās. [↑](#footnote-ref-2)